KOMISIJOS REGLAMENTAS (EB) Nr. 976/2008
2008 m. spalio 6 d.
iš dalies keičiantis reglamentų (EB) Nr. 2430/1999, (EB) Nr. 418/2001 ir (EB) Nr. 162/2003 nuostatas dėl leidimo naudoti kokciodiostatų ir kitų vaistinių medžiagų grupės pašarų priedą Clinacox sąlygų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 13 straipsnio 3 dalį,
kadangi:
(1)
Kokciodiostatų grupei ir kitų vaistinių medžiagų grupei priklausantį diklazurilio (Clinacox 0,5 % premikso) priedą buvo leista naudotis laikantis tam tikrų sąlygų, numatytų Tarybos direktyvoje 70/524/EEB (2). Komisijos reglamentais (EB) Nr. 2430/1999 (3), (EB) Nr. 418/2001 (4) ir (EB) Nr. 162/2003 (5) buvo suteiktas leidimas dešimt metų naudoti priedą mėsinių viščiukų, mėsinių kalakutų ir pakaitinių vištaičių pašaruose, leidimą susiejant su asmeniu, atsakingu už priedo išleidimą į apyvartą. Apie šio priedo, kaip produkto, egzistavimą, buvo pranešta remiantis Reglamento (EB) Nr. 1831/2003 10 straipsniu. Kadangi buvo pateikta visa pagal šią nuostatą būtina informacija, šis priedas buvo užregistruotas Bendrijos pašarų priedų registre.
(2)
Reglamente (EB) Nr. 1831/2003 numatyta galimybė leidimo turėtojui pateikus prašymą ir Europos maisto saugos tarnybai pateikus nuomonę keisti leidimą naudoti priedą. Leidimo naudoti priedą diklazurilį (Clinacox 0,5 % premikso) turėtojas pateikė prašymą, kuriuo siūlo pakeisti leidimo sąlygas nustatant didžiausią leistiną likučių kiekį (DLK), įvertintą Tarnybos. Taip pat jis pateikė būtinus prašymą pagrindžiančius duomenis.
(3)
2008 m. balandžio 16 d. paskelbtoje nuomonėje (6) Tarnyba padarė išvadą, kad viščiukams ir mėsiniams kalakutams DLK nėra reikalinga. Tačiau ji pateikė vertes, jei būtų manoma, kad DLK reikalinga nustatyti. Kadangi yra įmanoma, jog pakaitinės vištaitės pateks į maisto grandinę kartu su kitais viščiukais, reikia apsvarstyti galimybę nustatyti DLK šiai gyvūnų kategorijai. Taip pat manoma, kad nulio dienų išlaukos periodo taikymas nėra saugos vartotojams.
(4)
Siekiant užtikrinti aukštą vartotojų saugos lygį ir pagerinti teisingo diklazurilio naudojimo kontrolę yra tikslinga nustatyti Tarnybos pasiūlytus DLK. Kadangi nėra reikšmingų fiziologinių skirtumų tarp mėsinių viščiukų ir pakaitinių vištaičių, yra tikslinga nustatyti tą patį DLK ir šiai kategorijai.
(5)
Todėl Komisijos reglamentus (EB) Nr. 2430/1999, (EB) Nr. 418/2001 ir (EB) Nr. 162/2003 reikėtų atitinkamai iš dalies pakeisti.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2430/1999 I priedo E 771 eilutė pakeičiama šio reglamento I priedo tekstu.
2 straipsnis
Reglamento (EB) Nr. 418/2001 III priedas pakeičiamas šio reglamento II priedo tekstu.
3 straipsnis
Reglamento (EB) Nr. 162/2003 priedas yra pakeičiamas šio reglamento III priedo tekstu.
4 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. spalio 6 d.